HP Officejet/HP Officejet Pro – Kibocsátási közlemények

## HP Officejet J5700 All-in-One és HP Officejet Pro K5300/K5400 nyomtató – Kibocsátási közlemények

## Microsoft® Windows 2000, Windows® XP és Windows Server 2003 operációs rendszerekhez

Ebben a dokumentumban megtalálhatja azokat a legújabb információkat, hibaelhárítási tanácsokat és egyéb hasznos tájékoztatásokat, amelyek a szoftver és az ahhoz tartozó dokumentáció más részeiben esetleg nem lelhetők fel.

### TÉMAKÖRÖK

1. Telepítéssel és eltávolítással kapcsolatos problémák

2. Egyéb ismert problémák

3. HP All-in-One készülékkel kapcsolatos problémák

4. Egyes szoftverekkel kapcsolatos ismert problémák

5. További információk

6. Jogi nyilatkozat

### 1. Telepítéssel és eltávolítással kapcsolatos problémák

#### „Hardvert először” típusú telepítéskor a telepítőprogram futtatása közben ne kapcsolja ki a készüléket, és ne húzza ki a kábeleket.

Ha már csatlakoztatta az USB-kábelt a készülékhez, és bekapcsolta azt, ne kapcsolja ki a készüléket és ne is húzza ki a kábelt, amíg a telepítőprogram fut. Ha nem így tesz, a telepítőprogram nem fejezi be a telepítést.

#### Az USB-kapcsolat használatával elvégzett telepítés után nem jelenik meg a készülék ikonja

Ha a készüléket USB-kábellel csatlakoztatta a számítógéphez, ellenőrizze, hogy a kábel megfelelően csatlakozik-e, és hogy a készülék be van-e kapcsolva. Szükség esetén indítsa újra a számítógépet.

Ha a rendszer még ekkor sem érzékeli a készüléket, helyezze a Starter CD-lemezt a CD-meghajtóba, és kattintson a Segédprogramok, majd az Eltávolítás ikonra. Az eltávolítás befejezése után indítsa újra a számítógépet, és telepítse újra a szoftvert.

#### A Windows rendszer bizonyos verzióinál telepítés után szükség van a számítógép újraindítására

Amikor a telepítés után egy párbeszédpanel erre felszólítja, indítsa újra a számítógépet.

Ha nem indítja újra a számítógépet, előfordulhat, hogy nem tud majd nyomtatni a készülékkel, és egyes alkalmazások nem működnek megfelelően. Ennek az az oka, hogy a telepítőprogram frissíti a hálózatot kezelő fájlokat (amennyiben a számítógép hálózathoz kapcsolódik), valamint 2.0-s verzióra frissíti a Microsoft Windows telepítőjét, ha a rendszeren még egy régebbi változat van. E műveletek végrehajtásához kell újraindítani a rendszert.

#### Hálózati telepítés közben a Windows rendszer bizonyos verzióinál nem találhatók egyes fájlok

Amennyiben a készüléket hálózaton keresztül telepíti, és a kérésre megadott hálózati elérési út nagyon hosszú, akkor telepítés közben a rendszer nem ér el bizonyos telepítőfájlokat.

Ez az operációs rendszerből eredő korlátozás. A rendszer csak korlátozott számú karakterig képes kezelni a teljes elérési utat (beleértve a fájl nevét is).

A probléma elhárításához csatlakoztassa az útvonalat hálózati meghajtóként a rendszerhez, ha ezt még nem tette meg. Esetleg kérdezze meg a hálózati rendszergazdától, hogy elérhetők-e a fájlok egy rövidebb elérési úttal rendelkező hálózati meghajtóról is.

#### A szoftver telepítése és használata tűzfalszoftvert futtató számítógépen

A tűzfalszoftverek megvédik a számítógépet az illetéktelen behatolásoktól. Ez a szoftver azonban megakadályozhatja a készülék telepítését is. A készülék telepítéséhez próbálja meg az alábbiak egyikét:

– Használja a telepítő automatikus felismerési funkcióját, amelynek révén a készülék azonosításához annak IP-címét használhatja.

– A telepítés idejére átmenetileg kapcsolja ki a tűzfalat, telepítés után pedig kapcsolja vissza.

Ha telepítette a HP Status vagy a myPrintMileage segédprogramot, vagy ha a készülék IP-címe módosult, akkor a tűzfalszoftver visszakapcsolása után üzenetek jelenhetnek meg, amelyek arról tájékoztatják, hogy egyes alkalmazások megpróbálják elérni az internetet. Az alábbi alkalmazások kapcsolódnak ezekhez a segédprogramokhoz:

#### Új készülékek hozzáadása a telepítést követően

Miután a telepítő segítségével sikeresen telepítette számítógépére a szoftvert, kövesse az alábbi lépéseket:

1. Zárja be a futó alkalmazásokat.

2. Helyezze a Starter CD-lemezt a CD-meghajtóba. A CD menü automatikusan megjelenik. Ha nem nyílik meg automatikusan a CD-menü, kattintson a Start gombra, majd a Futtatás parancsra. Tallózással lépjen a számítógép CD-meghajtójára, kattintson a Setup.exe nevű fájlra, majd kattintson a Megnyitás gombra. Kattintson a Futtatás párbeszédpanel OK gombjára.

3. A CD-menüben kattintson a Telepítés parancsra.

4. A telepítés elvégzéséhez kövesse a képernyőn megjelenő utasításokat. Ha a párbeszédpanelen megjelenik a felszólítás, a számítógéphez csatlakoztatott vagy a hálózaton elérhető készülékek hozzáadásához válassza a telepítő Eszköz hozzáadása lehetőségét.

#### 64 bites nyomtatóillesztő-programok telepítése

A Windows XP Professional x64 Edition kétféle 64-bites architektúrát támogat. Az egyik az Explicitly Parallel Instruction Computing (EPIC) szabványra épül, és az Intel® Itanium® processzorcsaládot támogatja. A másik az x86 utasításkészlet 64 bites kiegészítéseire épül, és támogatja mind az AMD64, mind az Intel Extended Memory 64 Technology (EM64T) technológiát használó Intel Xeon processzorokat.

Ez a termék csak az AMD64 x86 platformot támogatja.

Az elérhető hálózati eszközök keresése Windows XP Starter Edition operációs rendszeren

Ha a szoftvert Windows XP Starter Edition operációs rendszert futtató számítógépre telepíti, akkor a telepítőprogram használatával nem kereshetők meg a rendelkezésre álló hálózati eszközök. Ezért az eszközöket csak úgy lehet hozzáadni, hogy kézzel megadja azok IP-címét vagy hardvercímét (MAC-címét) a telepítőprogramban.

Az Új hardver érzékelése varázsló használata Windows 2003 rendszeren

Ha a szoftvert Windows 2003 operációs rendszert futtató számítógépre telepíti, az Új hardver érzékelése varázsló ablakában az illesztőprogramok helyeként nem adhat meg UNC-útvonalat (pl. \\szerver\könyvtár). Az illesztőprogramok helyének megadásához csatlakoztassa az útvonalat hálózati meghajtóként, majd az így csatlakoztatott meghajtón adja meg az adott helyet.

### 2. Egyéb ismert problémák

#### Hibás nyomtatás nagy felbontás és nagyítás esetén

Problémák jelentkezhetnek (például nincs elég szabad lemezterület vagy üres nyomat jön létre), ha nagy felbontású nyomtatást végez (például a 4800x1200 optimalizált dpi vagy a 1200 dpi beállítás használatával), és a nyomatot 248%-nál nagyobbra méretezi (a HP ZoomSmart használatával). Válassza ehelyett a legjobb módot (amely PhotoREt technológiát használ), hogy lehetővé tegye az illesztőpogram számára a nyomtatási sebesség és minőség legjobb kombinációjának kiválasztását.

#### Összefoglalók nyomtatása

Ha olyan dokumentumot próbál az Összefoglaló funkció használatával kinyomtatni, amely egyaránt tartalmaz álló és fekvő tájolású oldalakat, problémák merülhetnek fel. Ilyen dokumentumok nyomtatásakor ne használja az Összefoglaló lehetőséget.

#### Vízjelek nyomtatása

Ha globális alapértelmezésként engedélyezi a Mozaik funkciót, akkor nem nyomtathat vízjeleket a dokumentumokra még akkor sem, ha törli a Mozaik funkció jelölőnégyzetének jelölését a szoftverben. Ennek az az oka, hogy a szoftver nem engedélyezi a Vízjel és a Mozaik funkció együttes használatát.

#### A Margók csökkentése lehetőség használata

A nyomtatóillesztő-program Margók csökkentése lehetőségének használatával a készülék a hordozó alsó széléhez közelebb nyomtat. Ez a lehetőség csak egyoldalas nyomtatási feladatok esetén használható.

Fotópapírra történő szürkeskálás nyomtatás esetén nem jelenik meg semmi a nyomaton

Fotópapírra történő nyomtatáskor kiválaszthatja a Szürkeskálás nyomtatás és a Csak fekete tinta lehetőséget a nyomtatóillesztő-program Fénykép lapján. Ilyenkor a készülék csak a fekete tintapatront használja a szürkeskálás nyomtatáshoz. A fotópapírra azonban nem történik nyomtatás.

Ha szürkeárnyalatosan kíván fotópapírra nyomtatni, győződjön meg arról, hogy a Csak fekete tinta lehetőség nincs kiválasztva.

A színes, félkövér szöveg nyomtatása nem megfelelő Windows 2000 operációs rendszeren

Ha Windows 2000 operációs rendszert futtató számítógépről nyomtat, akkor bizonyos ázsiai betűtípusok nyomtatása nem megfelelő, ha azok egyszerre színesek és félkövérek. Ezen betűtípusok megfelelő nyomtatásához alakítsa át a betűket vektoros vagy raszteres grafikává, illetve hozzon létre olyan PDF-fájlt a dokumentumról, amelybe nincsenek beágyazva a betűtípusok. Ezután nyomtassa ki a dokumentumot.

Windows XP x64 operációs rendszeren nem lehet nyomtatni

Ha 1-es szervizcsomaggal nem rendelkező vagy az 1-es szervizcsomag régebbi változataival (például 1635-ös vagy 1850-es build) rendelkező Windows XP x64 operációs rendszert futtató számítógépen nem végezhető nyomtatás, akkor telepítse a legfrissebb szervizcsomagot. További tájékoztatást a http://www.microsoft.com webhelyen találhat.

Az Eszközkészlet állapotadatai hálózati környezetekben

Az Eszközkészlet nem képes a készülék figyelésére olyan hálózati környezetekben, amelyekben a szerver- és az ügyfélszámítógépek közötti kommunikációra van szükség. Emiatt az Eszközkészlet nem jelenít meg a készülék állapotára vonatkozó üzeneteket.

### 3. HP All-in-One készülékkel kapcsolatos problémák

#### Dokumentumok nagy felbontású beolvasása

Ha nagy méretű dokumentumokat olvas be nagy felbontással (például 2400 dpi felbontással), akkor a beolvasási folyamat hosszú ideig tarthat, és a végeredményül kapott fájl mérete nagyon nagy lehet (akár 2 GB méretnél is nagyobb). Emiatt a Photosmart szoftver bizonyos esetekben nem képes a fájlok feldolgozására.

Nagy méretű dokumentumok beolvasásakor használja a szoftver által javasolt optimális beolvasási felbontást. Csak diák és negatívok beolvasásához használjon 2400 dpi felbontást.

A beolvasás előnézetében a beolvasási mezőben nem a teljes kép jelenik meg

Bizonyos fényképek és képek beolvasásakor előfordulhat, hogy az előnézetben található mezőben nem jelenik meg a teljes előnézeti kép. Ha elfogadja ezt az előnézetet, akkor a beolvasott kép sem lesz teljes.

A képszélek levágásának elkerüléséhez növelje meg a beolvasási mező méretét kézzel.

Inicializációs/kommunikációs hibára utaló üzenet jelenik meg a beolvasás során

Ha a lapolvasás során üzenet jelenik meg, mely arról tájékoztat, hogy az eszköz inicializálásra nem volt megfelelő, vagy kommunikációs hiba történt, zárja be a lapolvasó programot, kapcsolja ki, majd be a készüléket, és kezdje újra a beolvasást. Ha az üzenet ismét megjelenik, kapcsolja ki a készüléket és a számítógépet is, majd kapcsolja vissza mindkettőt, és kezdje újra a beolvasást.

Ha a hiba nem szűnik meg, kapcsolja ki a lapolvasó szoftver JPEG-tömörítési beállítását:

1. Indítsa el a számítógépen a Szolgáltatóközpont alkalmazást.

2. Kattintson a Settings (Beállítások), a Scan Settings (Lapolvasó beállításai), majd a Scan Preferences (Beolvasási beállítások) lehetőségre.

3. A Quality vs Speed (Minőség vagy sebesség) lapon törölje a jelet a Use JPEG compression for upload (JPEG-tömörítés feltöltéskor) jelölőnégyzetből.

Képek átvitele

Ha a készülék hálózathoz csatlakozik (akár vezeték nélküli, akár Ethernet hálózathoz), a Photosmart szoftverben nem lehet megfelelően képeket átvinni digitális fényképezőgépről vagy memóriakártyáról. Ehelyett a képek átviteléhez használja a készülék szoftverével együtt telepített Solution Center szoftvert.

### 4. Egyes szoftverekkel kapcsolatos ismert problémák

#### Corel® Draw 8.0

Ha a nyomatról hiányoznak képek, illetve ha világos és sötét csíkokkal kerülnek nyomtatásra, akkor állítsa alacsonyabb értékre a Bitmap Output Threshold (Bitképek kimeneti küszöbértéke) opciót.

1. Kattintson a Print (Nyomtatás), majd a Miscellaneous (Egyebek) lehetőségre, végül válassza a Special Settings (Speciális beállítások) elemet.

2. A beállítások között válassza a Bitmap Output Threshold (K:) (Bitképek kimeneti küszöbértéke) lehetőséget.

3. Állítsa 30-ra az értéket.

Corel Technical Support (Corel technikai ügyfélszolgálat)

(613) 728-7070 (Amerikai Egyesült Államok)

E-mail: custserv@corel.ca

Internet: http://www.corel.ca

#### Corel Print House, PhotoPaint és PhotoHouse

Ezek az alkalmazások az illesztőprogram nyomtatási módját (Normál, Legjobb stb.) az alkalmazás indításakor olvassák be. Az alkalmazás elindulása után már nem érzékelik, ha megváltozik a nyomtatási mód. A kívánt nyomtatási minőség eléréséhez a megfelelő módot a Windows Nyomtatók ablakában változtassa meg. Válassza a Dokumentum alapértelmezett adatai lehetőséget, majd adja meg a Nyomtatási minőség kívánt beállítását. Zárja be a párbeszédpaneleket, majd indítsa el az alkalmazást. Ha meg szeretné változtatni a nyomtatási minőséget, akkor lépjen ki az alkalmazásból, változtassa meg a Nyomtatási minőség beállítását, majd indítsa újra az alkalmazást.

Corel Technical Support (Corel technikai ügyfélszolgálat)

(613) 728-7070 (Amerikai Egyesült Államok)

E-mail: custserv@corel.ca

Internet: http://www.corel.ca

#### Office 2003

Ha Windows XP rendszeren futó Office 2003 alkalmazásból JPEG-képet szeretne nyomtatni, a nyomaton két kép jelenik meg.

A hiba elhárításához töltse le a frissítést a Microsoft webhelyéről, és telepítse azt.

http://support.microsoft.com/default.aspx?scid=kb;en-us;843284

Microsoft Word

Ha a Microsoft Word Fájl menüjében található Beszúrás paranccsal végez beolvasást, akkor a készülék csak a lapolvasó üveglapjára helyezett dokumentumot olvassa be. Az automatikus dokumentumadagolóba helyezett dokumentumokat nem olvassa be. Az automatikus dokumentumadagolóval végzett beolvasáshoz válassza inkább a Fájl menü Egyéni beszúrás parancsát.

Adobe Acrobat 7.0

Ha az Acrobat 7.0 alkalmazásból 600 dpi vagy magasabb felbontással nyomtat PDF-dokumentumot, a szövegdobozok nem jelennek meg a kinyomtatott dokumentumon. A sikeres nyomtatás érdekében az Acrobat 7.0 alkalmazásban változtassa a felbontást 300 dpi értékre.

### 5. További információk

#### Üzembe helyezési plakát:

Könnyen érthető módon mutatja be a nyomtató gyors üzembe helyezését.

#### Alapvető tudnivalók kézikönyve:

A készülék beállításával és a készülék alkatrészeinek azonosításával kapcsolatos utasításokat tartalmaz.

#### Felhasználói kézikönyv:

A termékkel és a terméktámogatással kapcsolatos információkat tartalmazza.

A dokumentum a Starter CD-lemez Docs mappájában található. A CHM-fájl megtekintése csak Microsoft Windows operációs rendszert futtató számítógépen lehetséges, és szükség van hozzá az Internet Explorer 4.01-es vagy újabb verziójára.

#### Webhely:

A HP támogatási webhelyén (http://www.hp.com/support/) találhatók meg a legfrissebb információk többek között a termékekkel, a szoftverekkel, az operációs rendszerekkel, a támogatással és egyéb témákkal kapcsolatban.

### 6. Jogi közlemények

Védjegyekre vonatkozó tájékoztató

Az Adobe és az Acrobat az Adobe Systems Incorporated cég védjegyei.

A Corel a Corel Corporation vagy a Corel Corporation Limited védjegye vagy bejegyzett védjegye.

Az Intel és az Itanium az Intel Corporation vagy leányvállalatainak védjegye vagy bejegyzett védjegye az Egyesült Államokban és más országokban.

A Microsoft, a Windows és a Windows XP a Microsoft Corporation bejegyzett védjegye az Egyesült Államokban.

Szerzői jogok

© 2007 Copyright Hewlett-Packard Development Company, L.P.

Az előzetes írásbeli engedély nélküli másolás, átvétel vagy fordítás tilos, kivéve olyan esetekben, ahol ezt a szerzői jogi rendelkezések külön megengedik.

A jelen dokumentumban szereplő információ minden előzetes értesítés nélkül megváltozhat.

A HP termékekre és szolgáltatásokra vonatkozó garanciák a termékekhez és szolgáltatásokhoz mellékelt jótállási nyilatkozatokban találhatók. A jelen dokumentum tartalma semmilyen módon nem értelmezhető további garanciaként. A HP nem vonható felelősségre a jelen dokumentumban található technikai vagy szerkesztési hibákért, valamint kihagyásokért.